Христо Смирненски
Юбилейно Кво да е

chitanka.info

Юбилейно Кво да е[0]

Сред делничната суета,

сред мъка, скука, яд и скръб,

съзнал си длъжността света,

с усмивка вечна на уста,

стои той днес кат образ скъп.

А облаци и тъмнина

надвисваха над роден край;

блестящ в златиста светлина,

заменил слънце и луна,

стоя на поста си докрай.

И стиснал бича си в ръка,

със своя непритворен смях

сърцата млади приласка

и смаза в своите крака

лъжата на вседневний грях.

В звъна на празничен стакан,

разперил своя страстен вик,

от чисти радости пиян,

следеше с поглед замечтан

той на живота пъстрий лик.

И не в едно сърце запали той

свещений поетичен плам,

откърми не един герой,

и всеки негов весел брой

бе лъч в културния ни храм.

Години девет бе на пост

сред мрак, неволя и беда;

навсъде беше свиден гост,

за учен, прост, богат и бос

той беше утринна звезда.

И над кого ли се не смя

кат цар, макар и сиромах?

Къде по нашата земя

не пръсна скучната тъма

и мозъчния тежък прах?

Сред делничната суета,

сред мъка, скука, яд и скръб,

съзнал си длъжността света̀,

с усмивка вечна на уста

стои той днес кат мощен дъб.

[0] Публикация: Кво да е. Седмичен хумористичен вестник. София, г. IX, бр. 450 от 16 януари 1921 г., с подпис: Шокинг.

Печата се със следната поправка:

Стих 23: „откърми не един герой“ вместо „откърми не в един герой“.

Стихотворението е написано по повод деветата годишнина на вестник „Кво да е“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.